**Lp Madis Timpson**

Justiitsminister Teie 13.06.2024 nr 8-1/4283-9

info@just.ee Meie 21.06.2024 nr 1-8/188-8

Madis.Timpson@just.ee

Teadmiseks:

**Jaak Aab**

Riigikogu majanduskomisjoni esimees

majanduskomisjon@riigikogu.ee

jaak.aab@riigikogu.ee

**Mario Kadastik**

Riigikogu majanduskomisjoni liige

mario.kadastik@riigikogu.ee

**Vastus märgukirjale konkurentsiseaduse muutmise ja sellega seonduvalt teiste seaduste muutmise seaduse eelnõu 384 SE osas**

Lugupeetud Madis Timpson

Eesti Advokatuur tänab teid advokatuuri 03.06.2024 märgukirjale vastamise eest. Edastatud vastuses selgitate, et Justiitsministeerium töötab edasiselt ECN+ direktiivi ülevõtmisega seonduvalt üksnes 384 SE-s halduskohtu poolt trahvide määramise regulatsiooni täpsustamisega.

Advokatuur peab ministeeriumi seisukohta kahetsusväärseks. Eriti arvestades, et Riigikogu majanduskomisjoni 28.05.2024 istungi järelmiks oli seisukoht, et 384 SE‑ga seonduvalt on esmalt vajalik teostada ECN+ direktiivi ülevõtmiseks sobivate alternatiivsete lahenduste võrdlev kaardistus (s.o väärteomenetlus vs erihaldusmenetlus), mille pinnalt on võimalik seada selge tegevusplaan, kuidas direktiivi ülevõtmise ning 384 SE-ga edasi liikuda (sh võttes arvesse erinevate lahenduste sobivust Eesti õiguskorda ning nende rakendamisele kuluvat aega).[[1]](#footnote-1) Selliselt on edastatud vastus otseses vastuolus Riigikogu majanduskomisjoni suunistega ning tingib olukorra, kus suvist Riigikogu istungite pausi ei kasutata parima lahenduse otsimiseks. Sellest tulenevalt on ettenähtav, et eelnõuga edasiliikumine on ka edaspidi samalaadselt problemaatiline. Eesti on riigikorralduselt parlamentaarne vabariik ja parlamendi rolli (sh eelnõu juhtivkomisjoni rolli) täitevvõimu poolne alatähtsustamine eelnõude menetlemisel ei mõju hästi usaldusele riigi vastu laiemalt ega aita kaasa käesoleva eelnõuga kiirelt edasi liikumisele.

Täiendavalt, advokatuuri liikmed on tutvunud erinevate eelnõule Riigikogu menetluses tehtud parandusettepanekutega. Eelkõige 384 SE-le laekunud muudatusettepanekud[[2]](#footnote-2) ning Riigikogu liikme Liisa Pakosta poolt avaldatud alternatiivne eelnõu.[[3]](#footnote-3) Nende pinnalt on arusaamatu Justiitsministeeriumi esindajate seisukoht, et ECN+ direktiivi väärteomenetluses üle võtva eelnõu loomisele kuluks vähemalt aasta.[[4]](#footnote-4) Paraku näeme siin formalistlike ettekäänete otsimist, et hirmutada otsustajaid pikkade ajaraamidega – advokatuuri esialgsel hinnangul on viidatud eelnõud ECN+ direktiivi ülevõtmiseks väärteomenetluses pigem juba suures plaanis sobivad ning vajalik oleks potentsiaalselt vaid nende teatud mahus muutmine ja täiendamine. Selliselt oleks võimalik sobiva eelnõuni jõuda suhteliselt kiiresti, maksimaalselt mõne kuuga või paremal juhul isegi nädalatega. Lõpetuseks palume arvestada, et õiguskantsler on andnud mõista, et on valmis viima põhiseadusliku vaidluse kõnealuse eelnõu osas Riigikohtusse, mistõttu näiliselt kiirustav tempo SE 384 menetlemisega ei anna tõenäoliselt ajavõitu.

Käesolevaga kinnitab Eesti Advokatuur jätkuvat valmisolekut ECN+ direktiivi ülevõtmisega seonduvatesse küsimustesse panustada, kuid soovib seda teha viisil, kus erinevaid alternatiive on sisuliselt kaalutud, nagu majanduskomisjoni 28.05.2024 istungil tõdeti.

Lugupidamisega

(allkirjastatud digitaalselt)

Imbi Jürgen
Eesti Advokatuuri
Esimees

1. Riigikogu majanduskomisjoni istungi protokoll nr 66 (28. mai 2024), eelkõige lk 11. *Kättesaadav:* <https://www.riigikogu.ee/tegevus/dokumendiregister/dokument/b4716334-ca7b-449b-bed3-a3b7286cf00f/>, (17.06.2024): „Jaak Aab andis mõista, et tuleb ministeeriumi ja ministriga arutada, millist teed pidi ja millise sisuga siit edasi liikuda. Hetkel veel selge teekaart puudub. Väärteo- ja haldusmenetluse vahel on sisuline vastuolu. Ministeerium oskab ehk hinnata, millise menetlusega läheks kiiremini, kuid see ei tähenda, et tuleks kiirema variandi kasuks otsustada. Tegemist on sisulise küsimusega. Tuleks näiteks hinnata, milline maht kaasneks ministeeriumile väärteomenetluse ülevõtmisega.“ [↑](#footnote-ref-1)
2. 384 SE muudatusettepanekud. *Kättesaadav:* <https://www.riigikogu.ee/tegevus/eelnoud/eelnou/muudatusettepanekud/aaddeb81-860f-4ee4-a48c-addc9969f320/konkurentsiseaduse-muutmise-ja-sellega-seonduvalt-teiste-seaduste-muutmise-seadus/>, (17.06.2024) [↑](#footnote-ref-2)
3. pakosta.ee: ECN+ direktiivi ülevõtmine väärteomenetluses. *Kättesaadav:* <https://pakosta.ee/ecn-direktiivi-ulevotmine-vaarteomenetluses/>, (17.06.2024). [↑](#footnote-ref-3)
4. Riigikogu majanduskomisjoni istungi protokoll nr 66 (28. mai 2024), lk 8 (Heddi Lutteruse sõnavõtt). *Kättesaadav:* <https://www.riigikogu.ee/tegevus/dokumendiregister/dokument/b4716334-ca7b-449b-bed3-a3b7286cf00f/>, (17.06.2024) [↑](#footnote-ref-4)